'ไบเดน' ส่งทหารอีก 2,000 คนไปยุโรป เพิ่มเขี้ยวเล็บด้านตะวันออกให้นาโต้
Troops from Fort Bragg heading to Poland and Germany, and part of an infantry Stryker squadron of roughly 1,000 troops based in Germany heading to Romania. 
โฆษกกระทรวงกลาโหมสหรัฐฯ จอห์น เคอร์บี กล่าวว่า ทหารที่ส่งไปสมทบในยุโรปนี้เป็นส่วนหนึ่งของกองพลร่มที่ 82 ของกองทัพบกสหรัฐฯ ซึ่งไม่ได้มีหน้าที่ร่วมรบในกรณีที่รัสเซียบุกรุกยูเครน แต่เป็นการส่งสัญญาณว่า สหรัฐฯ จะยืนหยัดเคียงข้างองค์การนาโต้เพื่อปกป้องพันธมิตรของสหรัฐฯ นายเคอร์บี กล่าวว่า ทหารชุดใหม่ที่ส่งไปสบทบในยุโรปนี้จะประจำการแบบชั่วคราว และสหรัฐฯ สามารถส่งทหารไปเพิ่มอีกได้หากจำเป็น โดยกองกำลัง 2,000 คนนี้จะไม่รวมกับทหาร 8,500 คนที่ประธานาธิบดีโจ ไบเดน มีคำสั่งให้เตรียมพร้อมไปประจำการในยุโรปตั้งแต่เมื่อสัปดาห์ที่แล้ว โฆษกกระทรวงกลาโหมสหรัฐฯ กล่าวด้วยว่า สหรัฐฯ ไม่เชื่อว่าประธานาธิบดีรัสเซีย วลาดิเมียร์ ปูติน ตัดสินใจที่จะบุกรุกยูเครน แต่ก็ไม่มีทีท่าว่าปธน.ปูติน จะยอมลดระดับความตึงเครียดในบริเวณดังกล่าวเช่นกัน นายเคอร์บีระบุว่า รัสเซียยังคงส่งกำลังทหารเข้าไปในเบลารุสซึ่งเป็นพันธมิตรของรัสเซีย รวมทั้งบริเวณพรมแดนภาคเหนือและภาคตะวันออกของยูเครน พร้อมยืนยันว่า สหรัฐฯ เตรียมพร้อมรับสถานการณ์ต่าง ๆ ที่จะเกิดขึ้นจากการกระทำของรัสเซีย เมื่อวันอังคาร นายกรัฐมนตรีอังกฤษ บอริส จอห์นสัน เดินทางเยือนกรุงเคียฟของยูเครน เพื่อพบหารือกับประธานาธิบดีโวโลดีเมียร์ เซเลนสกี เกี่ยวกับความตึงเครียดทางภาคตะวันออก และกล่าวว่า การที่รัสเซียเคลื่อนกำลังทหารมากกว่า 100,000 คนบริเวณพรมแดนติดกับยูเครนนั้นอาจจะเป็นการคุกคามจากอริศัตรูครั้งใหญ่ที่สุดเท่าที่เคยเกิดขึ้นกับยูเครนในช่วงชีวิตนี้ นายกฯ จอห์นสัน ยืนยันสนับสนุนสิทธิของยูเครนในการตัดสินใจด้านนโยบายต่างประเทศของตนเอง และว่ามาตรการลงโทษทางเศรษฐกิจที่ชาติตะวันตกจะนำมาใช้กับรัสเซียในกรณีที่รัสเซียบุกรุกยูเครนนั้น "มิได้เป็นการแสดงให้เห็นถึงความเป็นปรปักษ์ต่อรัสเซีย" แต่เป็นการแสดงจุดยืนสนับสนุนยูเครนมากกว่า พร้อมขอให้รัสเซียเลือกใช้แนวทางทางการทูตในการจัดการปัญหานี้ ทั้งนี้ เมื่อวันอังคาร ประธานาธิบดีปูติน กล่าวว่า สหรัฐฯ และชาติพันธมิตรองค์การนาโต้ ได้เพิกเฉยต่อข้อเรียกร้องสำคัญด้านความมั่นคงของรัสเซีย คือการปฏิเสธการเป็นสมาชิกของยูเครนในองค์การนาโต้ และการถอนอาวุธออกจากบริเวณที่ใกล้กับพรมแดนรัสเซีย ปธน.ปูติน ออกมาแสดงความเห็นเกี่ยวกับกรณีความตึงเครียดดังกล่าวครั้งแรกในรอบนานกว่าหนึ่งเดือน โดยระบุว่ารัฐบาลรัสเซียยังคงจับตาท่าทีของสหรัฐฯ และองค์การนาโต้ ที่มีต่อข้อเรียกร้องด้านความมั่นคงของรัสเซีย เมื่อสัปดาห์ที่แล้ว รัสเซียได้ส่งเอกสารถึงสหรัฐฯ ระบุถึงสิ่งที่รัสเซียต้องการในความพยายามลดความตึงเครียดบริเวณพรมแดนภาคตะวันออกของยูเครน ซึ่งรวมถึงการระงับไม่ให้ยูเครนเข้าร่วมเป็นสมาชิกองค์การนาโต้ และขอให้นาโต้ถอนกำลังทหารและอาวุธออกจากประเทศเพื่อนบ้านของรัสเซีย